Predkladacia správa

Veľvyslanectvo SR v Spojenom kráľovstve Veľkej Británie a Severného Írska (ďalej len Spojené kráľovstvo) patrí z hľadiska objemu konzulárnej agendy k najvyťaženejším zastupiteľským úradom SR v zahraničí. Konzulárne služby sú poskytované v rozhodujúcej miere slovenským občanom, ktorí sa prechodne, resp. natrvalo usadili v Spojenom kráľovstve po vstupe SR do EÚ v roku 2004. Počet občanov SR žijúcich v Spojenom kráľovstve sa v súčasnosti odhaduje na 150 až 200 tis. osôb. Podľa zdrojov Národného štatistického úradu Spojeného kráľovstva sú Slováci najrýchlejšie rastúcou zahraničnou komunitou na britských ostrovoch. To prirodzene implikuje potrebu posilnenia dostupnosti konzulárnych služieb občanom SR prostredníctvom zriadenia konzulárneho úradu mimo sídla Veľvyslanectva SR v Londýne, prioritne v meste Manchester. Ide o významné politické, priemyselné, obchodné, vzdelávacie a kultúrne centrum severozápadného Anglicka s vysokou koncentráciou občanov SR, kde majú diplomatické zastúpenia aj iné členské štáty EÚ. 
Zriadenie Generálneho konzulátu SR v  Spojenom kráľovstve Veľkej Británie a Severného Írska so sídlom v Manchestri prispeje k plneniu úloh zahraničnej politiky SR v oblasti posilňovania rozvoja slovensko-britských bilaterálnych vzťahov. Korešponduje s prioritami Koncepcie štátnej politiky starostlivosti o Slovákov žijúcich v zahraničí do roku 2015. Zámer zriadiť Generálny konzulát v niektorom z väčších priemyselných centier Veľkej Británie avizovalo Ministerstvo zahraničných vecí SR už v roku 2008 v materiáli „Správa o stave siete zastupiteľských úradov SR v zahraničí v roku 2008 a východiská pre jej ďalší rozvoj“, ktorý vláda SR vzala na vedomie. Konzulárny úrad SR v Manchestri vytvorí vhodné podmienky pre skvalitňovanie poskytovania konzulárnych služieb a  pomoci občanom SR žijúcim v  daných britských regiónoch i  pre praktickú ekonomicko-obchodnú spoluprácu s konkrétnym prínosom pre SR a jej občanov. Bude dôležitým nástrojom pri presadzovaní priorít zahraničnej politiky SR aj v oblasti rozvoja regionálnej spolupráce a vzájomnej spolupráce univerzít s cieľom zvyšovania kvality ich rozvoja. Zriadenie ďalšieho diplomatického zastúpenia na území Spojeného kráľovstva má svoje opodstatnenie spojené s nevyhnutnosťou dôsledného zabezpečenia konzulárnej a prezentačnej prípravy účasti SR na letných Olympijských hrách v Londýne v lete 2012.
Výdavky spojené so zriadením a chodom Generálneho konzulátu SR v  Spojenom kráľovstve Veľkej Británie a Severného Írska so sídlom v Manchestri budú hradené v rámci schválených limitov výdavkov kapitoly Ministerstva zahraničných vecí SR na rozpočtový rok 2012.